
Institutul Cultural Român la Salonul Internațional de Carte Bookfest, ediția 2026, Chișinău, Republica Moldova 

Institutul Cultural Român, prin Centrul Național al Cărții și Institutul Cultural Român „Mihai Eminescu” la Chișinău, participă la cea de-a IX-a ediție a Salonului Internațional de Carte Bookfest, care se va desfășura în perioada 2–6 septembrie 2026, la centrul MEDIACOR al Universității de Stat din Moldova (str. Alexei Mateevici nr. 60, Chișinău). ICR va fi prezent cu un stand propriu și cu un program de evenimente dedicate literaturii române contemporane, oferind publicului totodată o selecție de volume apărute la Editura ICR.
Programul debutează cu prima ediție a premiilor literare acordate de Institutul Cultural Român „Mihai Eminescu” la Chișinău și Muzeul Național al Literaturii Române din Chișinău. Distincțiile, acordate la categoriile poezie, proză și non-ficțiune, urmăresc să ofere recunoaștere și vizibilitate celor mai apreciate cărți publicate în limba română în anul 2025, depuse pentru participarea la concurs. Ceremonia de decernare va avea loc vineri, 4 septembrie, de la ora 15:00, la Muzeul Național al Literaturii Române din Chișinău.

Sâmbătă, 5 septembrie 2026, de la ora 19:00, Centrul MEDIACOR va găzdui masa rotundă „Literatura română contemporană din Republica Moldova”, organizată în cadrul Salonului Internațional de Carte Bookfest Chișinău. La dezbatere vor participa scriitorii Maria Pilchin, Moni Stănilă, Iulian Ciocan, Dumitru Crudu și Maria Ivanov.

[bookmark: _GoBack]Maria Pilchin (n. 26 ianuarie 1982, satul Răuțel, raionul Fălești) este poetă, eseistă și critic literar din Republica Moldova. A debutat editorial în 2013 cu volumul de “De mână cu Marele Joker”. De atunci a publicat volume de poezie, eseu și critică literară, printre care “Poeme pentru Ivan Gogh, Zarathustra e femeie”, “Tu ești rusul cel bun”, “Doggy”, “Fata secretarului de stat: Cartea mirărilor și Lecția de rusă”. Este, de asemenea, autoarea a trei manuale de literatură și a peste 100 de studii și articole de specialitate.

Moni Stănilă (n. 9 februarie 1978, Tomești, județul Timiș) este poetă, prozatoare și autoare de literatură pentru copii. Din 2010 trăiește la Chișinău, unde coordonează, împreună cu Alexandru Vakulovski, cenaclul literar „Republica” al Bibliotecii Municipale. A debutat editorial în 2009 cu volumul de poezie Postoi parovoz. Confesiunile dogmatistei, iar de atunci a publicat numeroase volume de poezie și proză, printre care Sagarmatha (2012), Colonia fabricii (2015), Războiul solomonarilor (2018), Brâncuși sau cum a învățat țestoasa să zboare (2019), Ofsaid (2022) și Prietenii soarelui (2024).

Iulian Ciocan (n. 6 aprilie 1968, Chișinău) este prozator, publicist și critic literar din Republica Moldova. Este autorul romanelor Înainte să moară Brejnev (2007), Tărîmul lui Sașa Kozak (2011), Iar dimineața vor veni rușii (2015), Dama de cupă (2018) și Povestea lui Nicolae Gane (2018).
Cărțile sale au fost traduse în mai multe limbi, printre care engleză, franceză, cehă, sârbă, slovacă, bulgară și olandeză, fiind apreciate atât în România și Republica Moldova, cât și în spațiul internațional. A publicat proză în reviste și antologii din numeroase țări și a fost invitat la importante evenimente literare, precum PEN World Voices Festival de la New York și Noaptea Literaturii de la Amsterdam.

Dumitru Crudu (n. 8 noiembrie 1967, Flutura, raionul Ungheni) este poet, prozator și dramaturg. A debutat editorial în 1994 cu volumul de poezie Falsul Dimitrie. A publicat numeroase volume de poezie, proză, romane, teatru și critică literară, printre cele mai cunoscute fiind Măcel în Georgia, Un american la Chișinău, Oameni din Chișinău, Salutări lui Troțki, Ora cinci și șapte minute și Tu și alte femei.

Maria Ivanov (n. 21 septembrie 1993, Cuhnești, raionul Glodeni) este poetă din Republica Moldova. A debutat editorial în 2022 cu volumul de poezie Totul va fi bine (Editura Prut Internațional), distins cu numeroase premii, printre care Premiul Special al Uniunii Scriitorilor din Moldova pentru debut și Premiul Uniunii Scriitorilor din România – Filiala Iași. 

Pe întreaga durată a Bookfest Chișinău 2026, vizitatorii vor putea achiziționa de la standul ICR (nr. 11) volume publicate de Editura ICR, cu o reducere de 30%. Selecția cuprinde cărți de ficțiune și non-ficțiune, precum și albume din diverse domenii.

Salonul Internațional de Carte Bookfest Chișinău este organizat de Asociația Editorilor din România (AER), în parteneriat cu Ministerul Culturii din Republica Moldova, Uniunea Editorilor din Republica Moldova, Universitatea de Stat din Moldova, Biblioteca Națională a Republicii Moldova și Camera de Comerț și Industrie a Republicii Moldova, cu sprijinul Departamentului pentru Relația cu Republica Moldova.

Programul integral al ediției Bookfest Chișinău 2026 este disponibil pe www.bookfest.ro și pe pagina oficială de Facebook a Salonului Internațional de Carte Bookfest.
Intrarea este liberă, iar participarea la toate evenimentele din program este gratuită. Salonul poate fi vizitat zilnic, între orele 10:00 și 20:00.

